KOMISSION DELEGOITU ASETUS (EU) 2020/2034,

annettu 6 päivänä lokakuuta 2020,

Euroopan parlamentin ja neuvoston asetuksen (EU) N:o 376/2014 täydentämisestä yhteisen eurooppalaisen riskiluokitusjärjestelmän osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon poikkeamien ilmoittamisesta, analysoinnista ja seurannasta siviili-ilmailun alalla, Euroopan parlamentin ja neuvoston asetuksen (EU) N:o 996/2010 muuttamisesta sekä Euroopan parlamentin ja neuvoston direktiivin 2003/42/EY, komission asetusten (EY) N:o 1321/2007 ja (EY) N:o 1330/2007 kumoamisesta 3 päivänä huhtikuuta 2014 annetun Euroopan parlamentin ja neuvoston asetuksen (EU) N:o 376/2014 (1) ja erityisesti sen 7 artiklan 6 kohdan,

sekä katsoo seuraavaa:

(1) Komissio on tiiviissä yhteistyössä jäsenvaltioiden ja Euroopan unionin lentoturvallisuusviraston, jäljempänä ’virasto’, kanssa kehittänyt ilmailualan turvallisuusanalyytikkojen verkostossa menetelmän poikkeamien luokittelemiseksi turvallisuusriskin perusteella ottaen kehitystyössä huomioon yhteensopivuustarpeen olemassa olevien riskiluokitusjärjestelmien kanssa. Yhteinen eurooppalainen riskiluokitusjärjestelmä (ERCS-järjestelmä) kehitettiin asetuksen (EU) N:o 376/2014 7 artiklan 5 kohdassa asetettuun tavoitepäivämäärään eli 15 päivään toukokuuta 2017 mennessä. ERCS-järjestelmä olisi nyt vahvistettava tässä asetuksessa.

(2) Järjestelmällä tuetaan jäsenvaltioiden toimivaltaisia viranomaisia ja virastoa poikkeamien arvioinnissa, ja sen päätarkoituksena on mahdollistaa kunkin poikkeaman ilmailuturvallisuudelle aiheuttaman riskin tason yhdenmukainen määrittely ja luokittelu. Järjestelmän tarkoituksena ei ole poikkeaman lopputuloksen määrittely.

(3) ERCS-järjestelmän olisi myös mahdollistettava niiden nopeiden toimien määrittely, joita korkean riskin turvallisuuspoikkeamat edellyttävät. Lisäksi sen olisi mahdollistettava se, että yhdistetyistä tiedoista voidaan määrittää keskeiset riskialueet ja että näiden alueiden riskitasot voidaan määrittää ja niitä voidaan vertailla.

(4) ERCS-järjestelmällä pyritään edistämään riskinhallintaan koko Euroopan ilmailujärjestelmässä sovellettavaa yhdennettyä ja yhdenmukaista lähestymistapaa niin, että jäsenvaltioiden toimivaltaiset viranomaiset ja virasto voivat Euroopan parlamentin ja neuvoston asetuksen (EU) 2018/1139 (2) 6 artiklassa tarkoitettua Euroopan lentoturvallisuussuunnitelmaa noudattaen keskittyä turvallisuuden parantamiseen yhdenmukaisella tavalla.

(5) Yhtenäisen eurooppalaisen ilmatilan suorituskyvyn kehittämisjärjestelmästä ja maksujärjestelmästä annetussa komission täytäntöönpanoasetuksessa (EU) N:o 2019/317 (3) vahvistetaan, että kolmannella viiteajanjaksolla, joka kattaa kalenterivuodet 2020–2024, vuosittain seurattavat seurantaindikaattorit ovat sellaiset unionin tason kiitotiepoikkeamat ja unionin tason porrastusminimin alitukset, joilla on turvallisuusvaikutus. Tätä asetusta olisi sovellettava 1 päivästä tammikuuta 2021 alkaen, jotta ERCS-järjestelmän käyttö saadaan ajoitettua kolmannen viiteajanjakson toisen vuosittaisen seurantajakson alkuun ja jotta varmistetaan poikkeamien yhdenmukainen arviointi,

ON HYVÄKSYNYT TÄMÄN ASETUKSEN:

1 artikla Kohde Tässä asetuksessa vahvistetaan yhteinen eurooppalainen riskiluokitusjärjestelmä (ERCS-järjestelmä) poikkeamien turvallisuusriskin määrittämistä varten.

2 artikla Määritelmät Tässä asetuksessa tarkoitetaan: 1) ’yhteisellä eurooppalaisella riskiluokitusjärjestelmällä’ tai ’ERCS-järjestelmällä’ menetelmää, jolla poikkeaman siviili-ilmailulle aiheuttamaa riskiä arvioidaan turvallisuusriskiluokituksella; 2) ’ERCS-matriisilla’ 3 artiklan 3 kohdassa kuvatuista muuttujista koostuvaa taulukkoa, jonka tarkoituksena on esittää turvallisuusriskiluokitus havainnollisesti; 3) ’turvallisuusriskiluokituksella’ poikkeaman riskiluokituksen tulosta, joka saadaan yhdistämällä 3 artiklan 3 kohdassa kuvattujen muuttujien arvot; 4) ’korkean riskin alueella’ aluetta, jolla ilma-aluksen törmäys aiheuttaisi kyseisellä alueella harjoitettavan toiminnan luonteen vuoksi (esimerkiksi ydinvoimalat tai kemianteollisuuden laitokset) useita henkilövahinkoja tai kuolonuhreja tai molempia; 5) ’asutulla alueella’ aluetta, jolla on rakennuskeskittymiä tai hajallaan sijaitsevia rakennuksia ja pysyvä ihmisasutus, kuten kaupunki, asutuskeskittymä, taajama tai kylä; 6) ’elämän muuttavalla henkilövahingolla’ henkilövahinkoa, joka heikentää henkilön elämänlaatua rajoittamalla liikkuvuutta arjessa tai heikentämällä arjessa tarvittavia kognitiivisia tai fyysisiä kykyjä.

3 artikla Yhteinen eurooppalainen riskiluokitusjärjestelmä 1. ERCS-järjestelmä on esitetty tämän asetuksen liitteessä. 2. ERCS-järjestelmässä ei tarkastella poikkeaman tosiasiallista lopputulosta vaan sen turvallisuusriskiä. Kunkin poikkeaman arvioinnissa määritetään pahin todennäköinen onnettomuusseuraus, jonka poikkeama olisi voinut aiheuttaa, sekä se, kuinka lähellä poikkeama oli tätä mahdollista onnettomuusseurausta. 3. ERCS-järjestelmä perustuu ERCS-matriisiin, jossa on seuraavat kaksi muuttujaa: a) vakavuus: sen määrittäminen, mikä on pahin todennäköinen onnettomuusseuraus, joka olisi voinut toteutua, jos arvioitava poikkeama olisi johtanut onnettomuuteen; b) todennäköisyys: sen määrittäminen, kuinka todennäköisesti arvioitava poikkeama johtaa a alakohdassa tarkoitettuun pahimpaan todennäköiseen onnettomuusseuraukseen.

4 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2021.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 6 päivänä lokakuuta 2020. Komission puolesta Puheenjohtaja Ursula VON DER LEYEN

(1) EUVL L 122, 24.4.2014, s. 18.

(2) Euroopan parlamentin ja neuvoston asetus (EU) 2018/1139, annettu 4 päivänä heinäkuuta 2018, yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta (EUVL L 212, 22.8.2018, s. 1).

(3) Komission täytäntöönpanoasetus (EU) 2019/317, annettu 11 päivänä helmikuuta 2019, yhtenäisen eurooppalaisen ilmatilan suorituskyvyn kehittämisjärjestelmästä ja maksujärjestelmästä sekä täytäntöönpanoasetusten (EU) N:o 390/2013 ja (EU) N:o 391/2013 kumoamisesta (EUVL L 56, 25.2.2019, s. 1).